AGE บวก 7% วางเป้ารายได้ปีนี้แตะ 1.5 หมื่นลบ.-ยอดขายถ่านหินทะลุ 6.5 ล้านตัน
AGE บวก 7% วางเป้ารายได้ปีนี้แตะ 1.5 หมื่นลบ.-ยอดขายถ่านหินทะลุ 6.5 ล้านตัน แนะซื้อลุ้นทดสอบเป้า 4 บาท
AGE บวก 7% วางเป้ารายได้ปีนี้แตะ 1.5 หมื่นลบ.-ยอดขายถ่านหินทะลุ 6.5 ล้านตัน แนะซื้อลุ้นทดสอบเป้า 4 บาท
8 ก.พ. 2565

ผู้สื่อข่าวรายงานว่าวันนี้(8 ก.พ.65)ราคาหุ้นบริษัท เอเชีย กรีน เอนเนอจี จำกัด (มหาชน) หรือ AGE ณ เวลา 15.21 น. อยู่ที่ระดับ 3.52 บาท บวก 0.24 บาท หรือ 7.32% ด้วยมูลค่าซื้อขาย 66.78 ล้านบาท ราคาหุ้นแรงในรอบ 6 เดือน โดยเทียบตั้งแต่หุ้นยืนที่ระดับ 3.60 บาท เมื่อวันที่ 10 ส.ค.64

บริษัทหลักทรัพย์ ซีจีเอส-ซีไอเอ็มบี (ประเทศไทย) จำกัด ระบุในบทวิเคราะห์วันนี้(8 ก.พ.65) ว่า AGE โดยวางแนวรับอยู่ที่ 3.54-3.50 บาท  และแนวต้าน 3.90-4.00 บาท ราคาหุ้นปรับตัวเพิ่มขึ้นเกิดสัญญาณซื้อทางเทคนิค พร้อมด้วยปริมาณการซื้อขายที่ เพิ่มสูงขึ้น หลังจากเคลื่อนไหวออกด้านข้างเพื่อสร้างฐานเหนือเส้นค่าเฉลี่ย 200 วัน ทำให้แนวโน้มหลักยังมีโอกาสปรับตัวเพิ่มขึ้นต่อเนื่อง
ส่วนสัญญาณทางเทคนิค MACD เคลื่อนไหวออกด้านข้างในแดนบวก เครื่องมือทางเทคนิคชี้วัดแนวโน้มขึ้นปรับตัวเพิ่มขึ้นเหนือแนวโน้มลง RSI ปรับตัวเพิ่มขึ้นเหนือระดับ 60
โดยแนะนำซื้อ AGE โดยมีแนวรับที่ 3.54 -3.50 บาท เพื่อคาดหวังการปรับตัวเพิ่มขึ้นไป ทดสอบแนวต้านที่ 3.90-4.00 บาท เป็นจุดขายทำกำไร และ จุดSTOP LOSS ถ้าราคาหุ้นปิดต่ำกว่า 3.30 บาท
อนึ่งก่อนหน้านี้(20 ม.ค.65) นายพนม ควรสถาพร ประธานกรรมการบริหาร AGE เปิดเผยว่า บริษัท เอจีอี เทอร์มินอล จำกัด ซึ่งเป็นบริษัทในเครือ ได้มีการลงนามในสัญญาให้บริการโลจิสติกส์กับ 2 บริษัทชั้นนำในกลุ่มอุตสาหกรรมปูนซีเมนต์และทรายแก้วของไทย รวม 3.2 ล้านตัน หรือเฉลี่ยปีละ 1 ล้านตันเป็นระยะเวลา 3 ปี (ปี2565-2567)
โดยการลงนามในสัญญาให้บริการโลจิสติกส์ในครั้งนี้ ถือเป็นกลยุทธ์การขยายธุรกิจด้านโลจิสติกส์ ขนส่งทางน้ำ-ทางบก-ท่าเรือ-คลังสินค้าให้ครบทุกมิติ เพื่อให้ภาพรวมธุรกิจมีความแข็งแกร่งมากขึ้น นอกเหนือจากธุรกิจถ่านหินที่มีอยู่เดิม เพื่อให้สอดคล้องไปกับแผนยุทธศาสตร์การขยายธุรกิจในปี 2565 ที่มุ่งเน้นการขยายการเติบโตของรายได้การให้บริการโลจิสติกส์กลุ่มลูกค้าภายนอก
ทั้งนี้จะเห็นได้จากการขยายธุรกิจด้านโลจิสติกส์ ขนส่งทางน้ำ-ทางบก-ท่าเรือ-คลังสินค้าของบริษัทที่มีอย่างต่อเนื่อง ซึ่งในปี 2565 บริษัทได้เตรียมแผนรองรับการขยายการลงทุนสร้างคลังสินค้าให้เช่าเพิ่มขึ้น จากปัจจุบันที่มีคลังสินค้าที่ให้บริการอยู่แล้ว จำนวน 5 หลัง สามารถรองรับปริมาณการขนส่งผ่านท่าเพิ่มขึ้นเป็นประมาณ 7 ล้านตันต่อปี และยังมีการให้บริการขนส่งทางน้ำโดยเรือลำเลียง และรถบรรทุกของบริษัท ทั้งมีรถบรรทุกซึ่งเป็นพันธมิตรอีกกว่า 400-500 พ่วง รวมถึงขยายกองเรือโดยการเช่าและการหากองเรือพันธมิตร เพื่อเพิ่มปริมาณการบรรทุกสินค้าทางน้ำที่มีระวางขนส่ง 2 แสนตัน
อย่างไรก็ตาม จากธุรกิจที่ขยายตัวเพิ่มขึ้น ทำให้บริษัทตั้งเป้ารายได้รวมในปี 2565 อยู่ที่ 1.5 หมื่นล้านบาท และตั้งเป้าปริมาณยอดขายถ่านหิน 6.5 ล้านตัน เทียบกับปี 2564 ที่คาดว่าจะมีรายได้ 1.2 หมื่นล้านบาท และมียอดขายถ่านหินรวม 5 ล้านตัน นอกจากนี้บริษัทยังได้ขยายสู่ธุรกิจใหม่โดยการ จัดตั้งบริษัท เอจีอี อกริ เทรดดิ้ง จำกัด เพื่อดำเนินธุรกิจส่งออกสินค้าเกษตร โดยใช้ความได้เปรียบจากประสบการณ์ในการดำเนินธุรกิจสินค้าโภคภัณฑ์ มายาวนานและความเชี่ยวชาญในการขนส่งสินค้าโภคภัณฑ์ คาดว่าจะเริ่มมีรายได้ในปีนี้
สำหรับแผนการลงทุนด้านโลจิสติกส์นี้ บริษัทดำเนินการภายใต้มาตรฐานการอนุรักษ์พลังงานด้านการขนส่ง ซึ่งในปี 2564 กลุ่มบริษัทได้รับรางวัลดีเด่นด้านอนุรักษ์พลังงาน ประเภทขนส่ง จากกระทรวงพลังงาน ถือเป็นการเน้นย้ำถึงการขยายธุรกิจโดยคำนึงถึงผู้มีส่วนได้เสียในทุกมิติ